정조 23년 · 목
一使行自入山海關以後卽聞燕商之爲買蔘出來者相傳以爲太上皇已駕崩而例於百日內秘不發喪故外人未能詳知或云太上皇於臘初適進生冷病患方劇日進四錢重紅蔘或云病患今則少差而朝或苦劇夕又差減夜或呻吟晝又和平日日如是漸不如前云云傳說不同轉相訛誤矣十九日進京之夕通官以太上皇旨來傳朝鮮使臣如已入城明日當引見云云其日雖未引見至於二十九日坐殿引見又於正朝分殿受賀故都下之人亦因此而謂太上皇病患快復矣乃於正月初三日午時通官之在衙門者摘其帽上紅絡道路之往來者皆然問其故則太上皇於當日卯時駕崩而皇城之內晏如平日少無驚動之意皆曰此近百歲老人之常事也且今新皇帝至孝且仁太上皇眞是古稀有福之太平天子云云一彼中舊制皇帝駕崩則限百日秘不發喪待新皇帝踐位之後始爲頒發云而今則新皇帝之卽位已歷多年人心有所歸向故不拘舊制卽已發喪云而所謂喪制元無幾日成服之節次自皇帝以下至於王公庶官之一應穿孝者只去帽上紅絡着羊皮毛衣而毛衣之內皆着大布衣其制如我國周衣而下縇不縫又其內則衣靑衣黑自同平人而始着大布衣則入哭班次謂之成服初不待天子七日之限且滿漢之喪制不同滿人則皆穿白衣漢人則但百日不剃頭皆無闕下會哭之例一順治皇帝葬於薊州康熙皇帝葬於易州雍正皇帝繼葬於薊州太上皇則當繼葬於易州此是順治遺詔以爲昭祔昭穆祔穆之制而易州距京二百二十里云一太上皇葬禮當在七月而慮有潦水且山向不利將以九月定行而自駕崩日計之滿百日後靷往陵所以待因山之期已以九月十五日擇吉而姑未完定云云一已議定廟號曰高宗純皇帝本當稱祖而稱宗者出太上皇遺旨高宗二字亦係遺意而上號吉日姑未擇定祔廟則當在於山陵事竣皇帝回鑾之翌日上號祔廟後例皆有外國頒詔之制云云一訃勅及遺誥之頒發於各省者其期甚緩使行復路後二月念間路見一騎者負黃袱向東而去問之則今始頒告於瀋陽彼人輩或有未能詳知者反有來問於我國人一景山移殯日臣等一行迎哭路左皇帝轉身回視仍慟哭俯首若受弔者然蓋彼禮受弔時例爲俯首卽致謝之意云而尊早之間曾無此禮或曰以禮義之邦故優待如此或曰見外國使臣之迎哭且念太上皇時優待之事而然云云一上年冬初彼中輪疾大熾痛者相繼死亡之數雖未能詳其多少而治路往回時見村閭民人掛孝者甚多相傳以爲今當太上皇末運有此時令之流行誠非偶然云云而亦卽乾淨云一皇帝欲持服三年宗室永恩等奏以爲天子之孝與士庶不同宜念付托之重仍依以日易月之制皇帝諭以皇考鞠育深恩昊天罔極雖泣血痛心哀慕終身尙難仰報慈恩于萬一非以持服三年遂爲盡孝也易月之制寔不忍行況三年通喪載在禮經轉輾思惟終以持服三年爲允協予意已定諸王大臣等毋得再請其三年擧行之節詳稽典禮確議具奏云云竟以心喪三年自斷磨鍊云一皇帝今年爲四十歲皇兄弟三人卽第八義親王永璿第十一成親王永理第十七碩親王永瑆皇子只有一人今十四歲方定婚於古閣老滿人阿理袞之孫女太上皇之孫凡十二人曾孫四人元孫一人云一正月初四日卽遞和珅軍機大臣九門提督等銜仍命與福長安晝夜守直殯殿不得任自出入又召入太學士劉墉吏部尙書朱珪珪則爲珅中傷方巡撫江南乃於初八日下珅于刑部獄數珅二十大罪布示中外諭曰昨經降旨將和珅罪狀宣露諭各督撫令其議罪玆據直隸總督胡季堂奏稱和珅喪盡天良非復人類種種悖逆不臣蠹國病民幾同川楚賊匪貪黷放蕩直一無恥小人喪心病狂目無君上請依大逆津凌遲處死竝査出和珅薊州墳塋僭妄違制及附近州縣置有當舖貲財現飭査辦各事等語又據連日續行抄出和珅金銀等物特再行諭衆知之朕于乾隆六十年九月初三日蒙皇考册封皇太子尙未宣布諭旨而和珅卽于初二日卽在朕前先遞如意漏洩機密居然以擁戴爲功其大罪一皇考在圓明園召見和珅伊竟騎馬直進左門過正大光明殿至壽山口無父無君莫此爲甚其大罪二又因腿疾乘坐椅轎擡入大內肩輿出入神武門衆目共覩毫無忌憚其大罪三竝將出官女子爲次妻罔顧廉恥其大罪四皇考眄望軍需刻縈宵旰乃和珅于各路軍營遞到奏報任意延擱有心欺蔽以致軍營日久未竣其大罪五皇考聖躬不豫時和珅毫無憂慽每進見後出向外庭人員敍說談笑如常喪心病狅其大罪六昨冬皇考力疾披章批諭字畵間有未眞之處和珅輒敢口稱不如撕去竟另行擬旨其大罪七前奉皇考勅旨令伊管理吏部刑部事務嗣因軍需鎖冥伊係熟手以又諭旨令兼理戶部題奏報鎖事件伊竟將戶部事務一人把持變更成例不許部臣參議一字其大罪八上年十二月內奎舒奏報循化貴德二廳賊番聚衆千除搶奪達賴喇嘛商人牛隻殺傷二命在靑海肆劫一案和珅竟將原奏駁回隱匿不辦全不以邊務爲事其大罪九皇考昇遐後朕諭令蒙古王公未出痘者不必來京和珅不遵諭旨令已未出痘者俱不必來全不顧國家撫綏外藩之意其居心實不可測其大罪十大學士蘇凌阿兩耳重聽哀邁難堪因係伊弟和琳姻親竟隱匿不奏侍郞吳省蘭李潢太僕寺卿李光雲皆曾在伊家敎讀幷保列卿階兼任學政其大罪十一軍機處記名人員和珅任意撤去種種尃擅不可枚擧其大罪十二昨將和珅家査抄所蓋楠木房屋僭侈踰制其多寶閣及隔段式樣皆倣照寧壽宮制度其園囿點綴竟與圓明園蓬島瑶臺無異不知是何肺腸其大罪十三薊州墳墓居然設立享殿開置隧道致附近居民有和陵之稱其大罪十四家內所藏珍寶內珍珠手串竟有二百餘串較之大內多至數倍竝有大珠較御用冠項尤大其大罪十五又寶石頂竝非伊應戴之物所藏眞寶石頂有數十餘箇而整塊大寶石不計其數且有內務府所無者其大罪十六家內銀兩及衣物等件數逾千萬其大罪十七且有夾墻藏金二萬六千餘兩地窖內竝有埋藏銀兩百餘萬其大罪十八附京通州薊州地方均有當錢店査計資本又不下十餘萬以首輔大臣下與小民爭利其大罪十九伊家人劉金不過下賤家奴而査抄資產竟至二十餘萬竝有大珠及珍珠手串若非縱令需索何得如此豐饒其大罪二十其餘貪縱狂妄處尙難悉數實從來罕見罕聞者着將胡季堂原摺發交在京文武三品以上官員幷翰詹科道閱看卽着悉心妥議具奏此內如有自抒所見者不妨另摺封陳若竟見皆合卽速御其奏至福長安祖父叔姪兄弟世受厚恩尤非他人可比其在軍機處行走與和珅朝夕聚處凡和珅貪黷營私種種不法罪款知之最悉伊受皇考重恩常有獨對之時若果於和珅縱恣玩弄各款據實直陳較之他人擧劾尤爲確鑿而有據皇考必於和紳從重治罪正法如從前辦理調親之案何嘗稍有寬縱豈當任其貽誤軍國重務一至於此卽謂皇考高年不敢仰煩聖慮亦應在朕前據實直陳乃三年中竝未將和珅罪蹟奏及是其扶同循隱情跡顯然如果福長安在朕前有一字提及朕斷不肯將伊一傡革職拏問現在査抄伊家貲物雖不及和珅金銀珠寶數逾千萬但已非伊家之所應有其貪黷昧良僅據和珅之次竝着一竝議罪欽此云云其子之尙公主者其壻之爲郡王者及婢妾奴僕竝同時囚繫仍封其門孥籍而使第八王按其事珅之別業又在西山之海甸亦令皇孫一人按而籍之珅之京第寶旣山積過於王府皇帝初欲剮殺之皇妹之爲珅子婦者涕泣請全其支體屢懇不止大臣董誥劉墉亦乘間言珅罪雖萬剮猶輕曾任先朝大臣請從次律皇上久乃可之正月十八日賜帛自盡仍命其子姪親屬及曾爲僚員者皆就訣于獄中宣諭皇旨劉墉董誥酌酒相訣珅臨絕作詩日五十年來夢幻眞今朝撒手謝紅塵他時水汛含龍日認取香烟是後身遂縊而死許令其家成禮殯之珅子在獄數日卽放召置闕中是日始命往訣而仍給頂帶在家閑住令其自新苒行酌處云云福長安亦同珅係獄而籍其家一竝議罪擬和珅之次云而姑未出場一新皇帝自丙辰卽位以來不欲事事和珅或以政令奏請皇旨則輒不省曰惟皇爺處分朕何敢與焉是以珅亦恣行胸臆無所顧忌至是處置明快衆心悅脤又下一通諭旨以爲朕所以重治珅罪者寔爲貽誤軍國重務而種種貪黷營私猶其罪之小者是以立卽辦理刻不容貸初不肯別有株連惟其儆戒將來不復追咎旣往凡大小臣工毋庸心存疑懼卽有從前熱中一時躁進者但能洗心滌慮庸改前非仍可勉爲端士不至終身悞陷匪人云云自有此詔平日之趨附和珅者始無疑懼之心云一和珅尃權數十年內外諸臣無不趨走又或承望風旨黷貨蠹民惟王杰劉墉董誥朱珪紀均鐵保王保等諸人終不依附及珅敗後其黨與干連之人雖不査治而若其倚仗尃在於王杰等杰與劉墉董誥卽上皇時閣老而慶桂勒保新入閣上皇第二子之長子綿二新任九門提督十一王及慶桂戴衢亨新任軍機大臣朱珪自南方巡撫所承命還京而閣老軍機大臣中將匪久降旨云云一苗敎匪自和琳福長安戰亡後賊勢亦浸衰魁已就捕餘者無幾乍散乍合而皇帝特欲使之歸化姑不窮其巢穴兵雖未撤無足爲慮一頒勅時自禮部有順付使行之論而侍郞多英武以爲如此重大之事不可順付且朝鮮禮義之邦也國王必當以順付爲缺然其在待接朝鮮之道亦甚不可云而事竟未諧一勅行臨發時皇帝二次引見上勅曰以大臣頒詔外國意有所在諸凡貽弊之事竝宜除減仍問還歸之期對以三月內當還歸皇帝以爲此則期限太促宜以四月旬間還歸蓋太上皇梓宮百日後出殯于陵所故欲於移殯前還歸而然云以此之故舊例勅行出去時騎站驛還歸時騎私馬而今番則往回時使之竝騎驛馬勅行渡中江時御史出道人馬雜卜竝令落後使不得貽弊外國云而上勅之以漢人欽差亦係近來罕例莫非優待朝鮮之意一今番使行適當太上皇駕崩之際通官輩輒以爲新皇帝時與太上皇時有異爾國擧行亦當十分小心云而每以此爲徵索之端矣及除夕之引見也皇帝親手賜酌初五日參班之日卽令入參乾淸門內班且於悲撓之中間一二日輒以皇旨頒賜奠餘及食物於帳幕皆出特例而係是王公大臣之所未得之事是以每一頒賜傍觀聳動通官之接待一行比初稍勝及當熊鹿獐豕雉魚等許多物頒賜之日前擁後遮觀者如堵紫光閣頒賞亦是特例自此通官輩亦曰此是太上皇時所未有之事云而更無徵索之計一年事關內外俱得免歉而關外勝於關內黍栗優於稻梁